SL Uradni list Evropske unije L 28/49

ODLOČBA KOMISIJE

z dne 28. januarja 2005

o posebnih pogojih za uvoz ribiških proizvodov iz Antigve in Barbude

(notificirana pod dokumentarno številko K(2004) 4609)

(Besedilo velja za EGP)

(2005/72/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/493/EGS z dne 22. julija o zdravstvenih pogojih za proizvodnjo in dajanje na trg ribiških proizvodov (1) in zlasti člena 11(1) Direktive,

ob upoštevanju naslednjega:

(1) Komisija je opravila inšpekcijski pregled v Antigvi in Barbudi, da bi preverila pogoje, v katerih se ribiški proizvodi proizvajajo, skladiščijo in odpremijo v Skupnost.

(2) Zahteve v zakonodaji Antigve in Barbude glede zdravstvenega inšpekcijskega nadzora in spremljanja ribiških proizvodov se lahko štejejo za enakovredne zahtevam iz Direktive 91/493/EGS.

(3) Zlasti lahko „Fisheries Division of the Ministry of Agriculture, Lands and Fisheries (FD)“ učinkovito preverja uporabo veljavnih predpisov.

(4) FD je predložil uradna zagotovila o skladnosti s standardi za zdravstveni nadzor in spremljanje živih morskih rakov, določenimi v poglavju V Priloge k Direktivi 91/493/EGS, in o izpolnjevanju higienskih zahtev, enakovrednih tistim iz navedene direktive.

(5) Smiselno je v skladu z Direktivo 91/493/EGS določiti natančna pravila o ribiških proizvodih, uvoženih v Skupnost iz Antigve in Barbude.

(6) V skladu z zahtevami iz Direktive Sveta 92/48/EGS z dne 16. junija 1992 o določitvi minimalnih higienskih pravil, ki se uporabljajo za ribiške proizvode, pridržane na krovu nekaterih plovil v skladu s členom 3(1)(a)(i) Direktive 91/493/EGS (2), je tudi treba pripraviti seznam odobrenih obratov, predelovalnih plovil ali hladilnic oziroma registriranih zamrzovalnih plovil. Navedene sezname je treba sestaviti na podlagi obvestila, ki ga FD pošlje Komisiji.

(7) Primerno je, da se ta odločba uporablja 45 dni po njeni objavi za zagotovitev potrebnega prehodnega obdobja.

(8) Ukrepi, predvideni s to odločbo, so v skladu z mnenjem Stalnega odbora za prehransko verigo in zdravstveno varstvo živali –

SPREJELA NASLEDNJO ODLOČBO:

Člen 1

„Fisheries Division of the Ministry of Agriculture, Lands and Fisheries (FD)“ je pristojni organ v Antigvi in Barbudi za preverjanje in potrjevanje skladnosti ribiških in ribogojnih proizvodov z zahtevami Direktive 91/493/EGS.

Člen 2

Ribiški proizvodi, uvoženi v Skupnost iz Antigve in Barbude, morajo ustrezati zahtevam iz členov 3, 4 in 5.

Člen 3

1. Ribiški proizvodi so živi morski raki.

2. Vsako pošiljko spremlja oštevilčeno izvirno zdravstveno spričevalo v skladu z obrazcem iz Priloge I in obsega en sam list, pravilno izpolnjen, podpisan in datiran.

3. Zdravstveno spričevalo se sestavi v najmanj enem uradnem jeziku države članice, v kateri se opravljajo pregledi.

4. Zdravstveno spričevalo vsebuje ime, položaj in podpis predstavnika FD in njegov uradni žig, ki je drugačne barve od drugih zaznamkov.

Člen 4

Ribiški proizvodi prihajajo iz odobrenih obratov, plovil za predelavo rib ali hladilnic ali pa z registriranih zamrzovalnih plovil, navedenih v seznamu Priloge II.

Člen 5

Na vseh pakiranjih so z neizbrisnimi črkami napisane besede „ANTIGVA IN BARBUDA“ in številka dovoljenja/matična številka obrata, plovila za predelavo rib, hladilnice ali zamrzovalnega plovila izvora.

Člen 6

Odločba se uporablja od 17. marca 2005.

Člen 7

Ta odločba je naslovljena na države članice.

V Bruslju, 28. januarja 2005 Za Komisijo Markos KYPRIANOU Član Komisije

(1) UL L 268, 24.9.1991, str. 15. Direktiva, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

(2) UL L 187, 7.7.1992, str. 41.

PRILOGA I ZDRAVSTVENO POTRDILO za ribiške proizvode iz Antigve in Barbude, namenjene za izvoz v Evropsko skupnost, razen za školjke, iglokožce, plaščarje in morske polže v kateri koli obliki